《夜坐荷芳书院》
清代·刘履芬

秋声不在山，月色融于水。菊畦两三丛，烂漫炫金紫。

净乡广作缘，池隙扶六枳。霜重警林乌，波寒定潭鲤。

岂惟荇藻流，镫影一船舣。旧游吴越交，十载五湖涘。

清景对灵抱，良宵数有几。

作者简介：刘履芬，字彦清，一字泖生，号沤梦，江山人。官户部主事，改江苏知县，署嘉定县事。有《古红梅阁遗集》。